Choe Museon

Choe Museon (; 1330–1395) ialah seorang ahli kimia, pencipta dan jeneral tentera Korea pada akhir Dinasti Goryeo dan awal Dinasti Joseon. Beliau terkenal kerana berjaya membolehkan Korea menghasilkan serbuk bedil secara domestik setelah memperoleh resepi bahan tersebut daripada seorang pedagang Cina. Usaha ini menamatkan kebergantungan Goryeo terhadap import serbuk bedil dari China. Choe Museon turut mencipta pelbagai senjata berasaskan serbuk bedil bagi menentang serangan lanun wokou yang sering merompak kawasan pesisir Semenanjung Korea.

 Kehidupan 
Choe Museon dilahirkan dalam sebuah keluarga berada di Yeongcheon, Wilayah Gyeongsang. Bapanya merupakan seorang pegawai dalam birokrasi kerajaan Goryeo. Walaupun berasal dari keluarga elit, Choe memilih laluan ketenteraan dan layak menjadi pegawai tentera melalui peperiksaan perkhidmatan awam. Pada masa itu, kuasa kerajaan pusat Goryeo semakin merosot, sementara lanun wokou yang menyeberangi Selat Korea semakin berani merompak kawasan pesisir dan mara jauh ke kawasan pedalaman selatan menyebabkan kerosakan besar. Walaupun jeneral Yi Seong-gye dan Choe Yeong melakukan usaha mempertahankan negara, kerajaan tetap gagal menjamin keselamatan rakyat.

Semasa kecil, Choe pernah mengikuti bapanya ke istana diraja dan menyaksikan pertunjukan bunga api yang dihasilkan oleh orang Mongol dan Cina, yang ketika itu memiliki pengaruh kuat ke atas Goryeo. Pengalaman ini memupuk minat awalnya terhadap bahan letupan dan teknologi serbuk bedil.

Setelah dewasa, Choe bertekad membawa teknologi pembuatan serbuk bedil ke Korea, yang sebelumnya merupakan rahsia ketat di bawah kawalan Dinasti Yuan. Ketika melawat China, Choe menyeludup maklumat mengenai tiga bahan utama serbuk bedil, iaitu sulfur, arang halus, dan kalium nitrat (niter). Namun demikian, pengetahuan ini belum mencukupi untuk menghasilkan niter yang tulen dan ia memerlukan proses yang rumit. Choe masih tidak memahami kaedah sebenar menghasilkan serbuk bedil daripada bahan mentah tersebut.

Setelah beberapa kali gagal dalam eksperimen, beliau hampir berputus asa. Walau bagaimanapun, Choe mengetahui tentang seorang saudagar Cina kaya bernama Li Yuan, yang memiliki pengetahuan mendalam tentang serbuk bedil. Choe menemuinya semasa Li berada di Goryeo dan akhirnya berjaya menyogoknya untuk mendapatkan formula lengkap serbuk bedil. Perkara ini jelas merupakan satu tindakan yang melanggar undang-undang Mongol dan Cina. Dengan ini, Korea memulakan produksi serbuk bedil domestik pertama antara tahun 1374 dan 1376.

Choe kemudiannya mempersembahkan kuasa persenjataan baru ini di hadapan Raja U dan para penasihat diraja. Kehebatan serbuk bedil mengatasi semua jenis senjata lain yang pernah digunakan di Goryeo, dan hampir semua pengunjung terkejut serta kagum. Kerajaan segera memberi sokongan penuh kepadanya. Pada tahun 1377, sebuah makmal rasmi dan kilang serbuk bedil ditubuhkan, sekali gus memberi Choe peluang mencipta pelbagai jenis meriam dan senjata api awal. Antara ciptaan pentingnya termasuk Singijeon, iaitu sejenis anak panah roket berkuasa serbuk bedil, dan Hwacha, pelancar roket berganda yang sering dianggap sebagai pendahulu kepada pelancar roket berganda moden

Choe menguji penemuannya dalam pertempuran sebenar di Pertempuran Jinpo, di mana beliau berkhidmat sebagai salah seorang komander Korea. Dengan penggunaan meriam dan roket buat kali pertama dalam sejarah ketenteraan Korea, tentera Goryeo menang mudah menentang lanun Jepun. Beliau juga memulakan pembinaan kapal perang khusus untuk menumpaskan lanun laut.

Memandangkan ciptaan dan sumbangannya sangat besar kepada negara, Choe Museon diberikan kenaikan pangkat dan dibenarkan mengambil bahagian dalam urusan politik kerajaan. Walai bagaimanapun, ketika beliau memperoleh formula serbuk bedil daripada saudagar Cina, usianya sudah lanjut. Tahun-tahun terakhir hidupnya menyaksikan peralihan besar dalam sejarah Korea, yakni kejatuhan Dinasti Goryeo dan kemunculan Dinasti Joseon yang diasaskan oleh Yi Seong-gye.

Tidak lama selepas penubuhan dinasti baru, Choe bersara sepenuhnya daripada tugas ketenteraan dan politik. Beliau meninggal dunia pada tahun 1395. Sebagai penghargaan terhadap jasanya yang luar biasa, Raja Taejo menganugerahkan beliau gelaran kehormat Naesijung (Naib-Premier) selepas kematiannya. Choe Mu-seon terus dikenang di Korea sebagai saintis unggul, tokoh inovasi teknologi dan pencinta tanah air yang sumbangannya menyelamatkan negara pada masa kritikal. Beliau dianggap sebagai contoh ideal bagi ahli sains dan pencipta dalam sejarah Korea.

Anaknya, Choe Haesan, turut berkhidmat sebagai pegawai tentera di Korea.

Di samping itu, Choe Mu-seon juga meninggalkan karya bertulis yang berkaitan dengan pembuatan dan penggunaan serbuk bedil, antaranya:
 Hwayaksuryeonbeop (화약수련법)
 Hwapobeop (화포법)

 Catatan 

Category:Kelahiran abad ke-14
Category:Kematian 1395
Category:Jeneral Goryeo
Category:Jeneral Joseon
Category:Ahli kimia Korea
Kategori:Orang Korea abad ke-14